স্টাফ রিপোর্টারপুরান ঢাকার তাঁতীবাজারে স্বর্ণ ব্যবসায়ী আবুল কালাম হত্যায় দায়িত্বে অবহেলার কারণে দুই পুলিশকে সাময়িক বরখাস্ত করা হয়েছে। তারা হলেন নয়া সড়ক পুলিশ ফাঁড়ির এএসআই বাকি বিল্লাহ এবং কনস্টেবল আলমগীর হোসেন। এদিকে তাঁতীবাজারে ব্যবসায়ীকে হত্যার ঘটনার প্রতিবাদে  তাঁতীবাজারের স্বর্ণ ব্যবসায়ীরা অনির্দিষ্টকাল ধর্মঘট অব্যাহত রেখেছেন। গতকালও এলাকার স্বর্ণের দোকানগুলো বন্ধ ছিল।নিহত কালামের বাবা হারুন উর রশিদ বাদী হয়ে বুধবার রাতে অজ্ঞাত সন্ত্রাসীদের বিরুদ্ধে কোতোয়ালি থানায় মামলা করেন।পুলিশ গতকাল রাত পর্যন্ত এ ঘটনায় জড়িত কাউকে গ্রেফতার করতে পারেনি। থানার ওসি সালাহউদ্দিন আহমেদ জানান, হত্যাকারীদের চিহ্নিত করা সম্ভব হয়নি। তাদের চিহ্নিত করতে পারলেই গ্রেফতার অভিযান চালানো হবে। এলাকার ব্যবসায়ীদের দাবি, কোতোয়ালি থানা এলাকার আইনশৃঙ্খলা ভেঙে পড়েছে। পুলিশ ব্যবসায়ী ও ব্যবসা  প্রতিষ্ঠানের নিরাপত্তা দিতে ব্যর্থ হয়েছে। অবিলম্বে কোতোয়ালি থানার ওসির প্রত্যাহার দাবি করেছেন ব্যবসায়ীরা। কোতোয়ালী থানা পুলিশ জানায়, নিহত কালামের বন্ধু জয়ন্ত কুমারকে বুধবার রাতে জিজ্ঞাসাবাদ করে ছেড়ে দেয়া হয়েছে। থানার ডিউটি অফিসার জানান, কালাম হত্যার ঘটনায় কাউকে আটক বা গ্রেফতার করা সম্ভব হয়নি। উল্লেখ্য, বুধবার দিন-দুপুরে সন্ত্রাসীরা তাঁতীবাজার মন্দিরের সামনে স্বর্ণ ব্যবসায়ী আবুল কালামকে (২৭) গুলি করে হত্যা করে।http://www.amardeshonline.com/pages/details/2010/12/31/60768